Ադրբեջանի քաղաքացիություն

**Ադրբեջանի քաղաքացիություն,** Ադրբեջանի Հանրապետության քաղաքացիություն, որի նորմերը կարգավորվում են Ադրբեջանի Հանրապետության քաղաքացիության մասին օրենքով։ Ադրբեջանի Հանրապետության քաղաքացի է համարվում այն անձը, որն ունի քաղաքական և իրավական կապ ադրբեջանական պետության հետ, ինչպես նաև փոխադարձ իրավունքներ և պարտականություններ։

## Պատմություն
Ադրբեջանի քաղաքացիություն հասկացությունն առաջին անգամ հայտնվել է Ադրբեջանի Դեմոկրատական Հանրապետությունում։ Քաղաքացիության կանոնակարգն ընդունվել է 1918 թվականի օգոստոսի 23-ին և ուժի մեջ էր մինչև հաջորդ տարի օրենքի ընդունումը։ Օրենքը ներառում էր քաղաքացիության որոշման, շնորհման և կորստի կանոններ և նորմեր։ Օրենքի առաջին հոդվածի առաջին կետի համաձայն՝ անկախ ազգային պատկանելությունից և կրոնից, նախկին Ռուսական կայսրության բոլոր այն քաղաքացիները, որոնց ծնողները կամ իրենք  ծնվել են Ադրբեջանի Դեմոկրատական Հանրապետության տարածքում, համարվում էին ԱԴՀ քաղաքացիներ։ Օրենքն ունեցել է համապատասխան դրույթ, ըստ որի՝ Ադրբեջանի Դեմոկրատական Հանրապետության քաղաքացիություն ընդունած բոլոր անձինք պետք է հավատարմության երդում տային։

Օրենքն ուժը կորցրել է Ադրբեջանի Դեմոկրատական Հանրապետության անկման օրը՝ 1920 թվականի ապրիլի 28-ին։

Ադրբեջանական ԽՍՀ 1927, 1937, 1978 թվականների Սահմանադրությամբ Ադրբեջանական ԽՍՀ քաղաքացիները միաժամանակ ԽՍՀՄ քաղաքացիներ էին։

## Ընթացիկ դրույթներ
Ադրբեջանի Հանրապետության քաղաքացիության մասին գործող օրենքն ընդունվել է 1998 թվականի սեպտեմբերի 30-ին։ Օրենքը փոփոխվել է 2005, 2008, 2014, 2015, 2017 և 2018 թվականներին։

1999 թվականի օգոստոսի 30-ին հաստատվել է «Ադրբեջանի Հանրապետության քաղաքացիության հարցերի քննարկման կանոնների մասին» կանոնակարգը։ Այս դրույթը փոփոխվել է նաև 2006, 2008, 2009, 2010, 2015, 2016 և 2017 թվականներին։

### Քաղաքացիության իրավունք
Ադրբեջանի Սահմանադրության 52-րդ հոդվածի համաձայն՝ յուրաքանչյուր անձ համարվում է Ադրբեջանի քաղաքացի, որը ծնվել է Ադրբեջանի տարածքում կամ որի ծնողներից մեկը Ադրբեջանի քաղաքացի է։

Ադրբեջանի Հանրապետության Սահմանադրության 53-րդ հոդվածի համաձայն Ադրբեջանի Հանրապետության քաղաքացին չի կարող զրկվել Ադրբեջանի Հանրապետության քաղաքացիությունից (բացառությամբ օրենքով սահմանված դեպքերի)։

Համաձայն «Քաղաքացիության մասին» օրենքի 10-րդ հոդվածի՝ Ադրբեջանը չի ճանաչում իր քաղաքացիների երկքաղաքացիությունը, բացառությամբ այն դեպքերի, որոնք նշված են Ադրբեջանի Հանրապետության կողմից վավերացված միջազգային պայմանագրերում։

### Քաղաքացիության ձեռքբերում
Անկախ Ադրբեջանի քաղաքացիություն ձեռք բերելու հիմքերից, այն հավասար է բոլորի համար։

Մինչև 1998թվականի սեպտեմբերի 30-ի օրենքի ուժի մեջ մտնելը ԱՀ քաղաքացի հանդիսացող բոլոր անձինք մինչև 1992թ.հունվարի 1-ը չեն հանդիսացել Ադրբեջանի քաղաքացիներ, սակայն գրանցված են եղել Ադրբեջանի տարածքում, ինչպես նաև 1988-1992 թվականներին ադրբեջանական տարածքում բնակություն հաստատած փախստականները համարվել են Ադրբեջանի Հանրապետության քաղաքացիներ գործող օրենքի ընդունման պահին։

Ադրբեջանի տարածքում ծնված երեխան, որի ծնողները չունեն քաղաքացիություն, Ադրբեջանի քաղաքացի է։ Նաև երեխան, որը ծնվել է Ադրբեջանի տարածքում և որի ծնողներն անհայտ են, Ադրբեջանի քաղաքացի է։

### Քաղաքացիության ընդունում
Քաղաքացիություն չունեցող անձինք, ինչպես նաև օտարերկրացիները, որոնք 5 տարի շարունակ բնակվել են Ադրբեջանի տարածքում և տիրապետում են ԱՀ պետական լեզվին, անկախ ռասայական և ազգային պատկանելությունից, ծագումից, քաղաքական և այլ համոզմունքներից, անձնական խնդրանքով կարող են ստանալ Ադրբեջանի քաղաքացիություն։

### Պահանջվող փաստաթղթեր
Ադրբեջանի Հանրապետության քաղաքացիություն ստանալու համար անհրաժեշտ են հետևյալ փաստաթղթերը.

* ինքնակենսագրություն
* դիմում՝ ուղղված Ադրբեջանի Հանրապետության նախագահին
* 4 լուսանկար՝ 3x4 սմ չափերով
* տեղեկանք բնակության վայրից ընտանիքի կազմի մասին
* պետական տուրքի վճարման անդորրագիր
* ԱՀ պետական լեզվի իմացության վկայական
* Ադրբեջանի Հանրապետության տարածքում մշտական բնակության թույլտվություն
* նույնականացման քարտ
* եկամտի աղբյուրի վկայագիր

## Տես նաև
* Ադրբեջանական անձնագիր

## Ծանոթագրություններ

## Արտաքին հղումներ
* Закон о гражданстве АР (действующая редакция)

Կատեգորիա:Ադրբեջանի իրավունք